The Sun Also Rises
The Sun Also Rises ('Sol etiam oritur') est mythistoria anno 1926 ab Ernesto Hemingway, scriptore Americano scripta, quae historiam tractat gregis Americanorum et Britannorum, Franciam habitantium, quae Lutetiâ Pompelonem ad festum Sancti Firmini, encierro et tauromachiam (cursum et venationem taurorum) spectanda eunt. Liber mense Octobri anni 1926 a Scribner's domo edictrice Neoeboracensi editus est. Post annum domus Londiniensis Ionathan Cape eum titulo Fiesta edidit. Ex illo tempore usque adhuc continue impressus est. Paulo post editionem laudatus et reprehensus, deinde eminens modernismi exemplum et maximum Ernesti Hemingway opus habitus est. Hemingway mythistoriam scribere coepit die natali suo (21 Iulii) anno 1925, primum exemplum post duos menses perficiens. Deinde librum brevi tempore relictum hieme anni 1926 recognovit. Fons narrationis fuit iter quem Hemingway anno 1925 e Francia in Hispaniam fecit. Singulares et memorabiles sunt loci in libro descripti, ut sordida tabernarum Parisiensium vita, tranquillus iter piscatorius in Pyrenaeis factus, ac periculosus Pompelonis dies festi. Genus scribendi Hemingway, in qua rhetoricae floridae descriptionem simplicem et concisam praefert, deinde "theoria montis glacialis" appellatum est. The Sun Also Rises est mythistoria clavigera (roman à clef), nam personae in hominibus scriptori notis et narratio in rebus veris nituntur. Hemingway in hoc libro affirmat generationem amissam (Anglice Lost Generation), quam alii libidinosam et propter primo bello mundano afflictam habuerunt, fortem et non casuram esse. Praeterea themata amoris, mortis, renovationis, ac masculinitatis tractat.